Marais wil veg vir minderhede, Afrikaans in wetgewer | Netwerk24
Deur Malherbe Nienaber 13 Mei 2019 07:00
Peter Marais, VF Plus-premierskandidaat, sê hy sal nou in die Wes-Kaapse wetgewer werk om 'n verenigde front te bou teen armoede en die beskerming van minderheidsgroepe.
Marais (70) sal die VF Plus in die wetgewer verteenwoordig ná dié party met verlede week se provinsiale verkiesing sy eerste setel gewen het.
Hy sê hy sal toesien dat die belange van die bevolking en alle minderhede bo die belange van partye voorrang geniet.
Western Cape Legislature seats allocation #SAElections2019 #ElectionsResults pic.twitter.com/Rntg4G8oG0
— South African Government (@GovernmentZA) May 11, 2019
Dié voormalige premier en burgemeester van Kaapstad het vanjaar teruggekeer na die politiek as die VF Plus se premierskandidaat, ná sy aftrede uit die politiek in 2004.
Hy was voorheen 'n senior lid van die Nuwe Nasionale Party en 'n DA-lid.
Peter Marais, VF Plus-premierskandidaat in die Wes-Kaap.Foto: Jaco Marais
"Ek het nie 'n behoefte gehad om tot die politiek terug te tree nie," het Marais Sondag gesê. "Ek is terug omdat die VF Plus gesê het hulle soek my ondervinding en kennis om te help in dié verkiesing, dat ons minderhede beskerm en die bruin en wit Afrikaanssprekendes nader aan mekaar bring, onder een sambreel."
Marais sê hy is gewillig om saam met die DA te stem indien beleid voorgestel word vir "werklike selfbeskikking" in die Wes-Kaap of die beskerming van minderheidsgroepe en Afrikaans.
"Ons moet eerder probeer om raakpunte te vind as om die verskille onder 'n vergrootglas te plaas."
Hy sê hy sal ook standpunt inneem vir die bevordering van Afrikaans ingevolge die Grondwet, afwenteling van mag na provinsies sodat minderhede selfbeskikking kry en die instelling van Christelike waardes in die onderwys en skole.
Marais sê hy staan uit beginsel saam met die VF Plus en is al van 2014 af in gesprek met die party, totdat hy homself heeltemal met die party se grondwet kon vereenselwig.
Mense wat sy politieke vooruitsigte met sy terugkeer betwyfel het, ken hom eenvoudig nie, volgens Marais.